N á v r h 

na zrušenie úlohy 

„Návrh rozvojových programov Ministerstva životného prostredia SR na rok 2003“

	Úloha „Návrh rozvojových programov MŽP SR na rok 2003“ bola zaradená do Plánu práce vlády SR na mesiac jún 2002 na základe návrhu MŽP SR. Pri jej zaradení sme analogicky vychádzali z bodu D.26 uznesenia vlády SR č. 525/2001 k návrhu východísk štátneho rozpočtu na rok 2002, v zmysle ktorého návrh programov kapitol v r. 2001 schvaľovala vláda a z predpokladu postupného prechodu kapitoly na programové rozpočtovanie. 

	Návrh na zrušenie úlohy predkladá MŽP SR po prerokovaní postupov zostavovania a implementácie programového rozpočtovania s MF SR.

	V rámci prípravy programovej štruktúry kapitoly vyplynula potreba čiastočného prehodnotenia programovej štruktúry schválenej na rok 2002, čo je hlavným dôvodom na zmenu postupu jej zostavovania. Z uvedeného vyplýva, že návrh rozpočtu kapitoly na rok 2003 bude pripravovaný s alokáciou výdavkov do programových štruktúr na úrovni roka 2002, t.j.  s počtom 3 programov.  Tento postup je v súlade s čl. 3 ods. 5) Metodického pokynu Ministerstva financií SR pre implementáciu programového rozpočtovania do systému prípravy návrhu štátneho rozpočtu SR, jeho realizácie a hodnotenia.

	Návrh rozpočtu kapitoly MŽP SR na rok 2004 bude vypracovaný v plnej programovej štruktúre v súlade s harmonogramom prác MF SR  na zabezpečenie programového rozpočtovania a úlohou D.33 uznesenia vlády SR č. 525/2001.